钦定古今图书集成/明伦汇编/官常典/第541卷 > 杨照
## 钦定古今图书集成/明伦汇编/官常典/第541卷 > 杨照

按《明外史》本传：“照字明远，嗣职为前屯卫指挥使。嘉
靖中，以功进署都指挥佥事，充辽东游击将军。尝与
参将李广追寇出狮子口，有功。历古北口参将，密云
副总兵。三十七年，进署都督佥事，为辽东总兵官。甫
莅镇，寇入犯，副总兵刘岳、游击李尚文御之，斩获二
百馀级，照亦受赉。其冬，寇复大举犯清河，照与岳等”
分道出击，大败之，获首功至八百有奇。寇狼狈出塞，
而西部乘间大入沈阳。照等驰赴，始引去。严嵩当国，
怒照不输贿，且恶总督王忬抑清河。功久不叙，而以
沈阳被兵，停照俸三十九年。寇五万馀骑攻陷广宁，
中前所，复贬秩二等。既乃进照都督同知。其冬，寇自
东胜堡南趋耀州，转掠海盖，杀掠六千馀人。照督诸
军御之。前锋指挥李元勋夜袭敌营，斩首五十级，获
马百六十匹，死焉。诏恤元勋议诸将罪。明年，照与巡
抚侯汝谅互许于朝，为给事中王鹤所劾，并解职。用
荐以为事官，暂充辽东副总兵。四十二年，寇犯辽阳，
照击走之清河。未几，复犯长安堡。照设伏待之，而绕
出其前，斩首七十五级，予实授。会寇深入海金诸卫，
杀掠几二万人。总兵官吴瑛不能御，诏罢瑛，以照代。
八月，寇聚众广宁塞外，谋大入。照率游击线补衮、郎
得功等由镇夷堡分道掩之。照夜行失道，去塞六十
里。天明，为寇所觉，麾众围之，照力战，中矢死。补衮等
驰至抟战，斩首二百二十馀级，乃引去。补衮等以照
尸还。帝以其失主将，皆夺官，而嘉照死事，赠少保，左
都督，荫子世指挥同知，赐谥立祠。照忠勇负气，抚士
有恩，以敢战知名。罪废家居，自分永弃。及严氏败，朝
廷以宿望起之。照由是感激，涅“尽忠报国”四字于背，
誓以死自效。起官数月间，屡战皆捷，竟殒于阵。逾年，
而补衮亦以死事闻。补衮起世职，官宁远卫指挥。由
广宁游击进宁远参将。四十四年三月，寇犯小团山，
补衮击却之，追至黄土台，寇大至，围之数周。补衮与
广宁游击杨维藩鏖战良久，维藩力屈死。补衮手杀
数人，面中二矢，镞出脑后，突围还营，数日而殒。维藩，
照叔父也，结发从父都督，镇于行间，屡效首功，积官
指挥佥事。痛照阵亡，誓灭“敌雪耻，竟死王事。”诏赠补
衮、维藩并都督佥事，立祠赐祭。子袭职，增三秩。